## El Centre del Carme registra el nombre més alt de visitants en un mes d’agost amb 35.000 visites

*** Una mitjana de 1.300 persones diàries, la majoria de la Comunitat i públic estranger, han gaudit de l’oferta cultural del CCCC
* El CCCCinema d’Estiu, que ha oferit 27 comèdies este agost, ha completat l’aforament en totes les sessions
* El públic ha gaudit també de tallers per a bebés i visites al monument i a les exposicions dedicades a l’art urbà, la ceràmica contemporània, la il·lustració o les fotografies recuperades de la riuada**

El Centre del Carme Cultura Contemporània (CCCC) ha disparat, este estiu, les xifres de visitants en el millor agost de la seua història, amb 34.975 persones, un 52 % més que el mes d’agost de 2024 i prop d’un 90 % més que en 2023.

Una mitjana de 1.295 persones al dia ha gaudit de la programació cultural del Centre del Carme el mes d’agost passat, que incloïa el cicle CCCCinema d’Estiu, el programa d’educació i mediació i les exposicions dedicades als principis de l’art urbà en la Comunitat Valenciana, la ceràmica contemporània, les il·lustracions d’artistes valencians i les fotografies recuperades de la dana.

El director gerent del Consorci de Museus de la Comunitat Valenciana, Nicolás Bugeda, ha assenyalat que el Centre del Carme a l’estiu “és més que un lloc únic a on passejar i gaudir de l’arquitectura de l’edifici i el seu entorn, amb una oferta cultural que atrau cada vegada més visitants”.

En este sentit, Bugeda ha destacat que els mesos d’estiu, concretament el mes d’agost, tradicionalment han sigut dates de “menys afluència de públic en els centres d’art, però, en els últims anys, esta tendència està canviant; en el CCCC hem registrat xifres rècord este 2025, des que tenim xifres en 2015”.

En este sentit, Bugeda ha manifestat la seua satisfacció per vore “el gran acolliment que ha tingut la programació d’agost en el CCCC per part del públic, la qual cosa avala les nostres línies de treball en pro d’acostar el museu a la ciutadania”.

Dels prop de 35.000 visitants, la majoria procedixen de la Comunitat Valenciana, un 59 % del total, amb 20.639 residents. Els seguixen els visitants estrangers, que representen un 33 %, amb 11.588 persones, principalment procedents d’Itàlia, França i Alemanya. Finalment, han visitat el CCCC 2.700 persones d’altres llocs d’Espanya, la qual cosa suposa un 8 %.

**CCCCinema d’Estiu, exposicions i activitats de mediació**

Un total de 7.540 persones han gaudit, este mes d’agost, del CCCCinema d’Estiu, en la segona edició del cicle ‘Embriagats d’humor. Amèrica i la comèdia’. Dirigit pel crític Daniel Gascó, el cicle, que ha completat el seu aforament en totes les sessions, ha projectat 27 pel·lícules molt poc conegudes del continent americà, algunes de les quals mai estrenades a Espanya.

A més, el públic ha pogut contemplar quatre exposicions, este agost, en el CCCC: ‘Principis’, que oferix una retrospectiva a tota una generació d’artistes urbans valencians; ‘Coses que fan CLAC’, sobre el paper de la ceràmica en l’art contemporani; ‘37 il·lustres x 37 il·lustrats’, un repàs per les grans figures de l’art valencià de la mà de 37 il·lustradors de la Comunitat; ‘Alçar el vol junts’, de Pedro Mecinas, i ‘Andana. Llocs de memòries’, clausurada el 31 d’agost, que s’ha fet eco del treball de recuperació del patrimoni fotogràfic de les famílies afectades per la riuada del passat 29 d’octubre.

A esta oferta cultural s’han sumat les activitats d’educació i mediació, amb tallers per a bebés, visites dialogades a les exposicions i recorreguts interactius per a valorar la història i l’arquitectura de l’antic convent.

Fecha: 08/09/2025